**Vaarallista kokea** on kolmiosainen suomalainen televisiosarja vuodelta 2001. Sarjan käsikirjoitti Harri Virtanen ja ohjasi Sina Kujansuu. Se perustuu runoilija Aila Meriluodon päiväkirjakokoelmaan vuosilta 1953–1975.

*Vaarallista kokea* kertoo Meriluodon elämästä 1950–1970-luvuilla. Hänen avioliittonsa Lauri Viidan kanssa on päättynyt ja hän on neljän lapsen yksihuoltaja. Kunkin jakson teemana on Meriluodon suhde kulloiseenkin mieheen, mutta taustalla jyllää Meriluodon ja Viidan kompleksinen rakkaussuhde. Meriluoto analysoi suhdetta toistuvasti, yrittää saada otteen Viidasta.

Juoni
-----

### Osa 1: Cege, pappi

Aila yrittää suhdetta kirkkoherra Cegen kanssa. Cegellä on vaimo ja lapsia. Aila muuttaa siitä huolimatta Lappiin Cegen luo. Järjestely toimii huonosti, sillä Cegen vaimo Anna asuu saman pappilan katon alla. Lauri tulee paikalle. Runoilijantyössään Ailalla on meneillään *Aniaran* käännös ruotsista suomeksi, ja hän tapaa runon kirjoittajan Harry Martinsonin Tukholmassa. Jakson kesto 44'34".

|  |  |  |
| --- | --- | --- |
| "| Lauri on valtava. Harry on mun eroottinen abstraktio. Lauri on niin kuin luonnonvoima. | "|
| **– Aila analysoi miessuhteitaan psykologille, osa 1, kohta 3:00–3:30** |

### Osa 2: Mart, psykiatri

Lauri haluaa Ailan pois pappilasta. Hän riehuu pappilan tiloissa - poliisi tulee ja vie hänet. Ailan suhde pappi Cegeen päättyy. Aila rakastuu psykiatri Mart Sarnetiin, joka on naimisissa Silvin kanssa, Martilla ja Silvillä on yhteisiä lapsia. Aila tapaa Martin Göteborgissa, missä he kirjautuvat hotelliin, jossa he rakastelevat. Aila matkustaa Suomeen vanhempiensa luo maaseudulle. Mart tulee perässä, perhe mukanaan. Suhde kuihtuu. Jakson kesto 43'24".

### Osa 3: Asarias, yksikiveksinen

Ailan uusin teos saa tyrmistyneen vastaanoton: sen sisältöä pidetään liian seksuaalisena. Aila viettää aikaansa maaseudulla Asariaksen luona. Lauri on ollut jo kauan kuollut ja on vahvasti mukana Ailan elämässä. Asarias avaa Ailan "Lauri-hanat": Aila alkaa kirjoittaa teosta Lauri Viidan elämästä. Tässä vaiheessa eletään 1970-luvun puoltaväliä, Ailan lapset ovat varttuneet jo nuoriksi aikuisiksi ja avioliitosta Laurin kanssa on kulunut parisenkymmentä vuotta. Lopussa pidetään juhlat. Aila tapaa professori Jouko Paakkasen, sarja päättyy. Jakson kesto 46'48".

Näyttelijät
-----------

|  |  |  |
| --- | --- | --- |
| "| Kirjoittaminen on semmonen asia, jonka sisällä mä käytän häikäilemättömästi kaikkea hyväkseni. Kaikkea mitä elämä mun tielleni tuo. | "|
| **– Aila tilittää kirjoittamisensa etiikkaa, osa 3, kohta 10:00–10:15** |

|  |  |  |
| --- | --- | --- |
|  Tiina Weckström  | … |  Aila Meriluoto
  |
|  Pekka Valkeejärvi  | … |  Lauri Viita
  |
|  Tom Wentzel  | … |  Cege
  |
|  Johanna Ringbom  | … |  Anna
  |
|  Jaan Rekkor  | … |  Mart Sarnet
  |
|  Niina Utso  | … |  Silvi Sarnet
  |
|  Jarmo Tulonen  | … |  Asarias
  |
|  Martti Wallén  | … |  Harry Martinson
  |
|  Maarit Peltomaa  | … |  Muru
  |
|  Rita Polster  | … |  Irma
  |
|  Aliisa Pulkkinen  | … |  Irmeli
  |
|  Yrjö Parjanne  | … |  Ailan isä
  |
|  Maija-Leena Ervasti  | … |  Ailan äiti
  |
|  Timo Torikka  | … |  Väinö Linna
  |
|  Sauli Seppälä  | … |  Jouko Paakkanen
  |
|  Seppo Pääkkönen  | … |  Pekka Tarkka
  |
|  Seela Sella  | … |  naiskirjailija
  |

Tuotanto
--------

*Vaarallista kokea* -sarjan kuvasi Jarkko T. Laine, lavasti Kristine Elo ja Pirko Koski ja puvusti Seija Lappalainen. Musiikista vastasi Vesa Mäkinen. 

MTV Oy on julkaissut *Vaarallista kokea* DVD:nä kokoelmassaan *Suomiviihteen klassikot*, sarja on kokoelman 16:s julkaisu. *Vaarallista kokea* -sarjan yhteiskesto on 135 minuuttia. Kuvasuhteena on 16:9.

Lähteet
-------

* *Vaarallista kokea* -DVD-julkaisu

### Viitteet

1. ↑  Vaarallista kokea -DVD-julkaisun takakansi